Ero wa kacho yentache tak on wara tî ketken̂e iitono komo,
Xerusaren pono komo,
Moso rma na Moso etapa xe ehtopo kom ha?
ketken̂e tî.
Noro pîn katî?
Enko,
erasîra rma nîmtapowasî.
Kayaritomo komo rma re n̂encexe yîmtapotarî.
Ero wa kahra esko,
kahra rma naxe hara yîwya.
Kristu rma Mîk ham,
ketu katî?
ketken̂e iitono komo.
Kristu pînî rma tko na Moso,
ketken̂e.
Kristu xa mokuche tak amn̂e,
Ahtono ha na Moso,
tîtkexe noro poko reha.
Moso yekenho reha ceen̂axe,
ketken̂e tî Xesus poko.
Ero yinhîrî tak kar̂pe ro mak tak Xesus nîmtapowakn̂e akro so.
Kaa mîn yaw rma kekn̂e panatamekno rirî me.
On wara kekn̂e yîwya so,
Owî rma re meen̂axe.
Oyekehno marha mencexe.
Oyanme ro mak mokuhnînhîrî ro mak Ow ha.
Apapa xa matko oona oyen̂epekn̂e.
Yaarono xa Mîk oyen̂epen̂enho.
Noro yenîn̂e pîn komo ro mak amyamro reha.
Owî reha ween̂asî yîhyai omokrî ke,
oona oyen̂eperî ke yîwya,
kekn̂e Xesus.
Ero wa kacho yentache tak Xesus yahsî xe takî tî xatken̂e yiixatî pîn komo.
Ahsîra rma tko xatken̂e waihtopo mera ka exirî ke.
Ero wa xatken̂e.
Kristu xa rma Moso ham,
ketken̂e rma tko anarî komo,
mer̂pono pîn komo.
Enko,
cirihnî n̂iir̂asî emapona roro.
Anarî mokyataw hara,
Kristu,
kacho,
Moso yopo ma re cirihnî n̂iira hara,
ketken̂e.
Ero wa ketken̂e anarî komo.
Xesus poko yîmtapotarî komo tî n̂encetken̂e Parisew komo,
anarmerpa so yîmtapotarî kom ha.
Ero ke takî tî n̂eserepoketken̂e.
Tîmsom pokono yenîn̂e komo marha tî n̂eserepoketken̂e.
Ero ke takî tî porisia komo n̂en̂epetken̂e Xesus yahsîn̂e komo.
N̂examro mokuche tak nîmtapowakn̂e rma Xesus iitono komo yakro.
On wara kekn̂e hara yîwya so,
Yohno makî ka wasî tan achew so.
Amn̂e tak kîwces hara oyen̂epen̂enho yaka hara.
Ero yimaw tak Ow mepor̂axe.
Oyenîra rma maxe okwe.
Ohyaka marha mokuhra thakwa maxe okwe,
kekn̂e Xesus yîwya so.
Ero yipu yentache Xutew komo ya,
n̂esencetken̂e tak.
Ahna ya kyam twa Moso nîîce hara kopi enîhra tak kehtome so?
Kreku chewno komo yaka katî nîîce?
Kreku komo panatanmeso katî wa nîîce hara?
Ahce warai ya twa kee hara kopi,
Ow mepor̂axe amn̂e.
Oyenîra tak maxe ha.
Ohyaka mokuhra ro mak tak maxe okwe ero yimaw,
kesî komo kopi,
ketken̂e.
Ero wa tî ketken̂e Xutew komo Xesus poko.
Taa,
ero yinhîrî tak ahwotacho komo yîtîhkacho me tak xakn̂e,
tahwore ehtopo komo me xa tak.
Ero po tak piiri nawomyakn̂e Xesus.
Kar̂pe xa takî tî nîmtapowakn̂e iitono komo n̂entarî me.
On wara kekn̂e,
Awokru komo xe awexitaw so eetamcoko ohyaka.
Opona een̂ataw awya so tuuna yepu wara tak nasî aropotawno komo.
Ero rma tak mokyasî aropotai so,
waipîn me kiin̂e tuuna ha.
Ero yipu poko rma kesî Kaan Karitan,
kekn̂e Xesus yîn̂entarî komo me.
Kaan Yekatî poko ero wa kekn̂e Xesus,
tpona enîn̂e komo ropotaka tmohsom poko ha.
Ero yimaw ka mokuhra xakn̂e Kaan Yekatî Kaan xîkrî komo ropotaka,
kah yaka tohra ka exirî ke Xesus.
Ero wa ka xakn̂e.
Taa,
Xesusu mtapotarî yentache tak on wara tî ketken̂e iitono komo,
Yaaro ham,
kweronoman̂e ro xa tak mokyas amn̂e ha,
kachonho xa Moso ham,
ketken̂e.
N̂er̂pono pîn komo tî ero wa ketken̂e.
Kristu xa Moso owya,
ketken̂e tî anarî kom hara.
Apohana,
ketken̂e anarî komo xa hara.
Karireia pono pînî reha tî Mîkî Kristu.
On wara kesî Kaan Karitan,
Tapi yepamtho me nasî Kristu amn̂e.
Tapi yewtontho po n̂ewruyas amn̂e Beren po,
kesî Kaan Karitan,
ketken̂e tî.
Ero wa tî ketken̂e.
N̂eseseyukyatken̂e mak iitono komo Noro poko.
Tahsîcerî kr̂a,
ketken̂e tî anarî kom hara.
Ahsîra rma tko xatken̂e.
Ero wa tî xatken̂e.
Ero yinhîrî porisia komo takî tî n̂etîrametken̂e cen̂epen̂enhîrî komo yaka hara.
Parisew komo tî n̂en̂epetken̂e,
tîmsom pokono yenîn̂e komo marha.
Ero ke n̂examro yaka cetken̂e hara.
Ahce kacho ekîhra mehcow hara kica?
ketken̂e tî n̂examro yîwya so.
On wara tî ketken̂e porisia komo,
Kirwan̂he ro mak tîmtapotaxmu Mîk Noro,
anarî exihra ro mak nasî ero wa tîmtapotaxmu,
ketken̂e tî.
Kica,
ketken̂e takî tî Parisew komo yîmtaka so.
Ahce kacho ero wa mîîketu kica?
Amyamro meero tak mesewkukmacow hara?
ketken̂e yîwya so.
Noro pona ma re n̂een̂at ha Parisew komo,
kayaritomo kom ha?
ketken̂e.
Cetîwîrîmaxmu me mak naxe Noro yentan̂e komo Moises pen nmewretho ponarora cexirî ke so kica.
Ero wa tî ketken̂e porisia komo ya.
Taa,
iito rma tî xakn̂e Nikonemu.
Parisew rma tî mîk xakn̂e,
kosope tî cekn̂e Xesusu mtapotarî yentaxi noro rma.
On wara tî kekn̂e noro Parisew komo ya,
Yîmtapotarî xa ka centapore nai ha ke takîhso en̂ekachome kîwya so.
Kicicme masî kica,
kahra ro mak cexpore nasî yîmtapotarî yentara ka kexitaw so.
Ero wara rma kesî kpanatametopo komo,
kekn̂e yîwya so.
Kica,
ketken̂e takî tî yîmtaka Parisew komo,
Noro poyino marha na amoro Karireia pono ha?
Kaan Karitanî ika enko ke.
Karireia pono komo exihra ro mak nasî kweronoman̂e komo,
kacho enko,
ketken̂e.
Ero wa kacho yentache tak tîmîn yaka so tî cetken̂e hara Parisew komo.
Ero wa tî cetken̂e.